LV Eiropas Savienības Oficiālais Vēstnesis C 308/17

Grozījumu pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2012/C 308/10

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMU PIETEIKUMS

PADOMES REGULA (EK) Nr. 510/2006

GROZĪJUMU PIETEIKUMS SASKAŅĀ AR 9. PANTU

“POMODORO DI PACHINO”

EK Nr.: IT-PGI-0105-0153-23.11.2010

AĢIN ( X ) ACVN ( )

1. Produkta specifikācijas nodaļa, kurā izdarīti grozījumi:

—  Produkta nosaukums — ☒ Produkta apraksts — ☒ Ģeogrāfiskais apgabals —  Izcelsmes apliecinājums — ☒ Ražošanas metode —  Saikne — ☒ Marķējums —  Valsts prasības — ☒ Citur: pārbaudes struktūra, atjauninājumi atsaucēm uz tiesību aktiem un iepakošana

2. Grozījuma(-u) veids:

— ☒ Grozījumi vienotajā dokumentā vai kopsavilkuma lapā —  Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījumi:

Produkta specifikācija

3.1. Produkta apraksts:

Specifikācijas 6. punktā iekļauts šāds teksts:

“Galvenās “Pomodoro di Pachino” īpašības ir šādas:

— stingrs mīkstums,

— sēklneša nabiņa neliela,

— augsts cukuru saturs, ko nosaka šķīstošo cietvielu daudzums, kurš lielāks par 4,5 °Brix.”

Šīs īpašības, kas kopsavilkumā vienmēr bija norādītas, nebija iekļautas specifikācijā, tāpēc vajadzēja šo trūkumu labot.

3.2. Ģeogrāfiskais apgabals:

Ar ierosināto grozījumu iecerēts labot neprecizitāti 3. punkta pēdējā daļā. Konkrēti, Vecchio grīva atrodas 5,5 kilometru attālumā un nevis 4 kilometru attālumā, kā kļūdaini norādīts produkta specifikācijā.

3.3. Ražošanas metode:

Specifikācijas 4. punktā paplašināts stādījumu blīvuma intervāls, samazinot zemāko robežu (no 2 līdz 1,5), jo atkarībā no dažādajiem audzēšanas veidiem lielāks blīvums paredzēts tad, ja tomātus audzē ar vienu dzinumu, bet mazāks blīvums, ja tos audzē ar diviem dzinumiem. Pēdējā gadījumā tomātu dēstus izstāda tā, lai saskaņā ar jaunākajiem agrotehniskajiem norādījumiem uz viena kvadrātmetra vidēji būtu 1,5 dēsti; to dara, lai nodrošinātu augam labāku kopšanu, nekādi nekaitējot produkta īpašībām.

Specifikācijas 4. punktā (fizikālā lieluma) mērvienība ms labota par μS/cm, jo drukas kļūdas dēļ norādīta īpatnējai elektrovadītspējai neatbilstoša mērvienība.

Specifikācijas 4. punktā ražas rādītāji no

“— 100 t/ha (apaļajiem gludajiem tomātiem),

— 75 t/ha (rievainajiem tomātiem),

— 50 t/ha (ķiršveida jeb cherry tomātiem)”

palielināti līdz

“— 120 t/ha (apaļajiem gludajiem tomātiem),

— 90 t/ha (rievainajiem tomātiem),

— 70 t/ha (ķiršveida jeb cherry tomātiem).”

Šādam grozījumam ir stingrs tehnisks pamatojums – kopš specifikācijas apstiprināšanas līdz mūsdienām mainījušies siltumnīcu veidi un vienas vienības ietilpība kubikmetros no 2–2,5 palielinājusies līdz 2,5–3. Lielāks siltumnīcu augstums nodrošina izmantoto indeterminanto šķirņu stādu augšanas turpināšanos un tātad lielāku skaitu ziedkopu, un rezultātā arī lielāku skaitu ķekaru. Tas nekādi nevājina kvalitātes īpašības, gluži pretēji – no stublājā augstāk esošajām ziedkopām attīstās augstākas kvalitātes augļi.

3.4. Marķējums:

Specifikācijas 7. punktā iekļauts šāds teksts: “Turklāt piedāvāt produktu tirdzniecībā atļauts arī vaļējā iepakojumā, ja vien katru augli var identificēt, piestiprinot pašlīmējošu etiķeti, uz kuras norādīts AĢIN “Pomodoro di Pachino” logotips; jebkurā gadījumā šis noteikums neskar marķēšanas obligātās prasības – atveidot uz marķējuma turpmāk minētās norādes.”

Atkāpe no iepakojuma aizdarīšanas prasības ir nepieciešama lielu augļu tirgošanai – neatkarīgi no tā, vai tie ir rievaini vai apaļi un gludi –, kuru svars var sasniegt 60–120 g un kurus pārdod vaļējā veidā pēc svara vai pēc skaita un nevis veselos iepakojumos.

3.5. Citur:

Specifikācijas 5. punktā atjaunināta atsauce uz tiesību aktu (Regula (EK) Nr. 510/2006) un pārbaudes struktūras kontaktinformācija.

Grozīts specifikācijas 1. punkts – atsauce uz jauno tiesību aktu (Regula (EK) Nr. 510/2006), ar kuru reglamentē lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību.

Specifikācijas 7. punktā iekļauta atjaunināta atsauce uz tiesību aktu – Regula (EK) Nr. 1898/2006.

Specifikācijas 7. punktā teikumi “Ar AĢIN “Pomodoro di Pachino” apzīmētais produkts jāiepako kastēs. Katras kastes maksimālais neto svars nedrīkst pārsniegt 10 kg. Izmantojamas tikai jaunas kastes” aizstāti ar teikumu “Ar AĢIN “Pomodoro di Pachino” apzīmēto produktu jāiesaiņo jaunos, vienreizējas izmantošanas dažāda veida iepakojumos, kuri atļauti ar spēkā esošajiem normatīvajiem aktiem un kuru ietilpība nepārsniedz 10 kg”.

Rezultātā šā punkta pārējā daļā termins “kaste” aizstāts ar terminu “iepakojums”.

Šāda aizstāšana vajadzīga tāpēc, ka termins “kaste” izrādījās nepiemērots dažādo veidu iepakojumiem un iesaiņojumiem, ko izmanto ražošanas apgabalā, un tāpēc tika uzskatīts par vajadzīgu pieņemt terminu “iepakojums”, ko iesaiņojumu jomā lieto valsts un Kopienas tiesību aktos.

Specifikācijas 7. punktā termini “marķējums” un “apzīmējums”, ko lieto produkta grafiskajai atveidei, aizstāti ar “logotipu”, kas ir piemērotāks un viendabīgs termins arī attiecībā uz citu produktu specifikācijām.

VIENOTS DOKUMENTS

PADOMES REGULA (EK) Nr. 510/2006

“POMODORO DI PACHINO”

EK Nr.: IT-PGI-0105-0153-23.11.2010

AĢIN ( X ) ACVN ( )

1. Nosaukums:

“Pomodoro di Pachino”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids:

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

Ar aizsargāto ģeogrāfiskās izcelsmes norādi (AĢIN) “Pomodoro di Pachino” apzīmē svaigus tomātus, kas izaudzēti noteiktajā apgabalā un kas botāniskā ziņā pieder pie sugas Lycopersicum esculentum Mill.

AĢIN “Pomodoro di Pachino” tomātiem ir šāda veida augļi:

— apaļi un gludi,

— rievaini,

— cherry (jeb ķiršveida).

Galvenās “Pomodoro di Pachino” īpašības ir šādas:

— stingrs mīkstums,

— sēklneša nabiņa neliela,

— augsts cukuru saturs, ko nosaka šķīstošo cietvielu daudzums, kurš lielāks par 4,5 °Brix.

Šos tomātus tirdzniecībā piedāvā kā ekstra vai I šķiras augļus, un tiem jābūt:

— veseliem,

— pēc izskata svaigiem,

— nebojātiem (nav pieļaujami iepuvuši vai citādi tik stipri bojāti produkti, ka patēriņam tie vairs nav derīgi),

— tīriem, bez saskatāmiem svešķermeņiem,

— bez neraksturīgas smaržas un/vai garšas.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

“Pomodoro di Pachino” audzēšanai jānoris norādītajā ģeogrāfiskajā apgabalā aizsargātā vidē (siltumnīcās vai “tuneļos”, kas klāti ar polietilēna vai kāda cita materiāla pārsegu); ja tomātus audzē vasarā, kultūrai jābūt vidē, kas aizsargāta ar piemērotām siltumnīcas iekārtām, kuras pārsegtas ar pretkukaiņu tīklu.

Audzēt šo kultūru augsnes aizstājējos nav atļauts.

3.6. Īpaši noteikumi griešanai, rīvēšanai, iepakošanai, u. c.:

Ar AĢIN “Pomodoro di Pachino” apzīmēto produktu jau tā novākšanas dienā iepako tieši uzņēmumā vai piemērotās iesaiņošanas struktūrvienībās.

Iesaiņošanas un iepakošanas darbības veicamas struktūrvienībās, kas atrodas norādīto pašvaldību teritorijās, kaut arī tās ražošanas apgabalā atrastos tikai daļēji. Iesaiņošana apgabalā ir vajadzīga, lai novērstu tirdzniecības zudumus tomātu virsas bojājumu dēļ, kas var izraisīt iepelējumus un rezultātā padarīt tomātus tirdzniecībai nederīgus.

Piedāvājot “Pomodoro di Pachino” tirdzniecībā, produktam jābūt iesaiņotam jaunos, dažāda veida vienreizējas izmantošanas iepakojumos, kuri atļauti ar spēkā esošajiem normatīvajiem aktiem un kuru ietilpība nepārsniedz 10 kg.

Iepakojumi jāaizdara tā, lai, tos nepārplēšot, to saturu nevarētu izņemt. Turklāt piedāvāt produktu tirdzniecībā atļauts arī vaļējā iepakojumā, ja vien katrs auglis ir identificējams ar tam piestiprinātu pašlīmējošu etiķeti, uz kuras norādīts AĢIN “Pomodoro di Pachino” logotips.

3.7. Īpaši noteikumi marķēšanai:

Uz iepakojumiem jānorāda:

— īpašais produkta logotips, kas atveidots še turpmāk –

— iepakotāja un/vai nosūtītāja nosaukums/vārds un uzvārds,

— tirdzniecības īpašības – veids, šķira, iepakojuma svars,

— frāze “pomodoro prodotto in coltura protetta” (“tomāti audzēti aizsargātā vidē”),

— Savienības simbols.

4. Precīza ģeogrāfiskā apgabala definīcija:

“Pomodoro di Pachino” ražošanas apgabals aptver visu Pachino un Portopalo di Capo Passero pašvaldības teritoriju un daļu no Noto (Sirakūzu provincē) un Ispica (Raguzas provincē) pašvaldības teritorijas, kas atrodas Sicīlijas dienvidaustrumu daļā.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

“Pomodoro di Pachino” audzē īpašā apvidū, kuram raksturīga paaugstināta temperatūra un Eiropas kontinentā vislielākais gada vidējais saules starojuma daudzums (saskaņā ar datiem, kas iegūti no satelītiem Land sat un Meteosat). Jūras tuvums klimatu dara mērenāku un nosaka to, ka ziemas un pavasara salnas sastopamas vien retumis.

Šo minēto faktoru kopums ir noteicis siltumnīcas kultūru attīstību, kas apvienojumā ar irigācijai izmantojamā ūdens kvalitāti (tā piesātinājums ar sāli tāds, ka tā īpatnējā elektrovadītspēja ir 1 500–10 000 μS/cm) ietekmē šā īpašā ģeogrāfiskā apgabala ražotāju izvēli audzējamo kultūru ziņā un nosaka “Pomodoro di Pachino” savdabīgās kvalitātes īpašības.

5.2. Produkta specifika:

Raksturīgā īpašība, kas ir “Pomodoro di Pachino” reputācijas pamatā, ir produkta agrīnums, kuru vietējie lauksaimnieki ievērojuši jau šīs kultūras audzēšanas aizsākumā. Šo īpašību papildina vēl citas, kuras laika gaitā atzinuši patērētāji: garša, mīkstuma konsistence, augļa spīdīgums un ilgā uzglabājamība pēc novākšanas; šie faktori noteikuši šā nosaukuma produkta nostiprināšanos tirgos.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Tomāti ir tipiski Pachino dārzeņkopības produkti. Kultūrā tos šeit aizsāka audzēt 1925. gadā, kad stādījumus iekārtoja piekrastes joslā lauku saimniecībās, kurām bija pieejamas akas gruntsūdens izmantošanai irigācijas vajadzībām.

Pirmajos praktiskajos mēģinājumos konstatēja, ka šajā apvidū audzēti tomāti deva ražu, kas bija par 15–20 dienām agrīnāka nekā citos ražošanas apgabalos.

Tomēr interesi par šīm kultūrām ierobežoja vīnkopības lielā izplatība. Pagājušā gadsimta 50. gados tomātu audzēšana izvērtās plašākās platībās, kas arī atradās piekrastes joslā; audzēšanā lietoja paņēmienus kultūras steidzināšanai un aizsargāšanai auga attīstības pirmajos posmos. Tam ir savs pamats: kaut arī piekrastes joslā valda īpaši labvēlīgas temperatūras, tā ir dabas vide, kas pakļauta neparedzētiem un straujiem temperatūras kritumiem un krasām diennakts temperatūras svārstībām, kas reizēm iznīcinājušas veselas dārzeņu ražas.

Izplatītākie agrotehniskie paņēmieni kultūras aizsargāšanai bija katra atsevišķa auga pārsegšana ar opunciju kladodijiem vai īpašiem dakstiņiem, vai salmu pīteņiem, kurus caurvija ar tērauda stieplēm un nostiprināja ar niedru šķiedrām.

Pagājušā gadsimta 60. gadu sākumā parādījās pirmās siltumnīcas, kuras izskatījās kā parastas niedru būdas, kas pārsegtas ar polietilēna plēvi. Turpmākajos gados siltumnīcas ierīkoja arvien pamatīgākas, un niedru vietā izmantoja kastaņkoka mietiņus un egles koka karkasus. Segto platību kultūras tāpēc šeit jāuzskata par tāda attīstības procesa rezultātu, kas aizsācies gandrīz dabiskā veidā, lai tomātus audzētu kā steidzināmo kultūru un novāktu agrīnas ražas.

Dziļā vīnkopības krīze 70. gados noveda pie straujas daudzu apgabalu pārorientēšanās uz siltumnīcu kultūrām un pirmo apvienību rašanos, kas aizsāka šo tomātu tirdzniecību, norādot izcelsmes apgabala nosaukumu “Pachino”.

Audzēšanas agrotehniskie paņēmieni uzlabojās, pateicoties modernu vietējas irigācijas sistēmu izmantošanai, un sāka nostiprināties cinkota metāla siltumnīcas.

Tādējādi Pachino tomāti valsts un aizrobežu tirgos ar laiku kļuva plaši izslavēti, un turklāt pamatoti, jo šiem augļiem bija izteikti labas kvalitātes īpašības.

Ražošanas apgabala savdabīgie augsnes un klimatiskie faktori piešķir produktam tādas kvalitātes īpašības, kas apvienojumā ar ražotāju izmantotajiem agrotehniskajiem paņēmieniem dara šos tomātus par raksturīgu šā ģeogrāfiskā apgabala kultūru.

“Pomodoro di Pachino” kvalitāte ir saistīta ar raksturīgām īpašībām, ar ko šis produkts izceļas: garša, mīkstuma konsistence, augļu spīdīgums, konsistence un labā uzglabājamība pēc novākšanas; tās ir patērētāju prasībām atbilstošas īpašības, un tie vēlas iegādāties tirgū Pachino tomātus, kuru atpazīstamība un reputācija sniedzas pāri Itālijas robežām.

Atsauce uz specifikācijas publikāciju:

Valdība ir uzsākusi Regulas (EK) Nr. 510/2006 5. panta 5. punktā minēto procedūru, aizsargātās ģeogrāfiskās izcelsmes norādes “Pomodoro di Pachino” grozījumu pieteikumu 2010. gada 6. oktobrī publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 234. numurā.

Produkta specifikācijas konsolidētā redakcija ir pieejama internetā šādā tīmekļa vietnē:

http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības ministrijas tīmekļa vietni (http://www.politicheagricole.it) un tad uzklikšķinot uz “Qualità e sicurezza” (ekrāna augšdaļas labajā pusē) un, visbeidzot, uz “Disciplinari di Produzione all’esame dell’UE”.

(1) OV L 93, 31.3.2006., 12. lpp.